Flere Bahrain Merida-ryttere har endnu ikke modtaget løn for december måned. Der skulle dog blot være tale om et midlertidigt problem.

I går bekræftede Vincenzo Nibali overfor La Gazzetta dello Sport, at han er en af flere ryttere på Bahrain Merida, som ikke har fået løn for december måned.

”Pengene bliver betalt i slutningen af denne måned. Det er det, vi har fået at vide. Men jeg er ikke den eneste, der ikke har fået dem,” siger Nibali til den italienske avis.

Ifølge Cyclingnews skyldes forsinkelserne, at Bahrain Merida-ledelsen har været tvunget til at foretage nogle svære, finansielle valg som følge af mangel på midler. Ifølge mediet har Nibali i løbet af vinteren accepteret flere uregelmæssigheder med sin løn for at hjælpe holdet med at overkomme problemerne.

UCI skulle være klar over problemerne, men skulle være indforståede med, at det blot er et midlertidigt problem.

”Vi kommenterer ikke på økonomiske detaljer. Der har været en mindre forsinkelse som følge af tekniske problemer, men de bliver snart løst. Alle aftaler er blevet overholdt,” siger Bahrain-manager Brent Copeland til Cyclingnews.

Vincenzo Nibali ligger lige nu i kontraktforhandlinger med holdet, men han erkendte for kort tid siden, at han er åben for tilbud fra andre hold. Senest har Trek-Segafredo udtrykt deres interesse for italieneren og fortalt, at de allerede har holdt møde med ham angående en mulig kontrakt.